SKLEP SVETA (EU) 2022/2585

z dne 8. novembra 2022

o podpisu, v imenu Unije, in začasni uporabi Protokola o izvajanju Sporazuma med Evropsko unijo in Republiko Mauritius o partnerstvu v ribiškem sektorju (2022–2026)

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 43 v povezavi s členom 218(5) Pogodbe,

ob upoštevanju predloga Evropske komisije,

ob upoštevanju naslednjega:

(1) Sporazum med Evropsko unijo in Republiko Mauritius o partnerstvu v ribiškem sektorju (v nadaljnjem besedilu: Sporazum) (1) je bil sklenjen s Sklepom Sveta 2014/146/EU (2), veljati pa je začel 28. januarja 2014.

(2) Prvi protokol (3) k Sporazumu je za obdobje treh let določil ribolovne možnosti, dodeljene plovilom Unije v vodah Mavricija, in finančni prispevek, ki ga odobri Unija. Obdobje uporabe navedenega protokola se je izteklo 27. januarja 2017.

(3) Drugi protokol (4) k Sporazumu je za obdobje štirih let določil ribolovne možnosti, dodeljene plovilom Unije v vodah Mavricija, in finančni prispevek, ki ga odobri Unija. Obdobje uporabe navedenega protokola se je izteklo 7. decembra 2021.

(4) S Sporazumom v obliki izmenjave pisem med Evropsko Unijo in Republiko Mauritius (5) je bila uporaba drugega protokola Sporazuma podaljšana do 4. oktobra 2022.

(5) Svet je 28. septembra 2021 Komisijo pooblastil, da z Mavricijem začne pogajanja o novem protokolu o izvajanju Sporazuma.

(6) Ta pogajanja so bila uspešno zaključena in 7. maja 2022 je bil parafiran nov protokol o izvajanju Sporazuma (v nadaljnjem besedilu: Protokol) za obdobje štirih let.

(7) Cilj Protokola je izvajanje Sporazuma, da se Uniji in Mavriciju omogoči tesnejše sodelovanje pri spodbujanju sodelovanja na področjih oceanskega gospodarstva, akvakulture, trajnostnega razvoja oceanov, pomorskega prostorskega načrtovanja, morske energije in morskega okolja, razvoja pomorske politike in modrega gospodarstva, ob hkratnem prispevanju k dostojnim delovnim pogojem v ribiškem sektorju.

(8) Protokol bi bilo zato treba v imenu Unije podpisati s pridržkom njegove poznejše sklenitve.

(9) Protokol bi bilo treba začeti izvajati čim prej glede na gospodarski pomen ribolovnih dejavnosti Unije na ribolovnem območju Mavricija in glede na potrebo po čim krajši prekinitvi teh dejavnosti.

(10) Zato bi se moral uporabljati začasno od datuma njegovega podpisa do zaključka postopkov, potrebnih za začetek njegove veljavnosti, ta sklep pa bi moral začeti veljati na dan sprejetja.

(11) V skladu s členom 42 Uredbe (EU) 2018/1725 Evropskega parlamenta in Sveta (6) je bilo opravljeno posvetovanje z Evropskim nadzornikom za varstvo podatkov, ki je mnenje podal 24. oktobra 2022 –

SPREJEL NASLEDNJI SKLEP:

Člen 1 Podpis Protokola o izvajanju Sporazuma med Evropsko unijo in Republiko Mauritius o partnerstvu v ribiškem sektorju (2022–2026) v imenu Unije se odobri s pridržkom sklenitve navedenega protokola (7).

Člen 2 Predsednik Sveta je pooblaščen, da imenuje osebo(-e), pooblaščeno(-e) za podpis Protokola v imenu Unije.

Člen 3 Protokol se v skladu s členom 18 Protokola začasno uporablja od datuma njegovega podpisa do zaključka postopkov, potrebnih za začetek njegove veljavnosti.

Člen 4 Ta sklep začne veljati na dan sprejetja.

V Bruslju, 8. novembra 2022 Za Svet predsednik Z. STANJURA

(1) UL L 79, 18.3.2014, str. 3.

(2) Sklep Sveta 2014/146/EU z dne 28. januarja 2014 o sklenitvi Sporazuma med Evropsko unijo in Republiko Mauritius o partnerstvu v ribiškem sektorju (UL L 79, 18.3.2014, str. 2).

(3) Protokol o določitvi ribolovnih možnostih in finančnega prispevka, ki jih zagotavlja Sporazum med Evropsko unijo in Republiko Mauritius o partnerstvu v ribiškem sektorju (UL L 79, 18.3.2014, str. 9).

(4) Sporazum med Evropsko unijo in Republiko Mauritius o partnerstvu v ribiškem sektorju, v imenu Evropske unije in o njegovi začasni uporabi (UL L 279, 28.10.2017, str. 3).

(5) Sporazum v obliki izmenjave pisem med Evropsko unijo in Republiko Mauritius o podaljšanju Protokola o določitvi ribolovnih možnosti in finančnega prispevka iz Sporazuma med Evropsko unijo in Republiko Mauritius o partnerstvu v ribiškem sektorju (UL L 115, 13.4.2022, str. 45).

(6) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).

(7) Glej stran … tega Uradnega lista.